Illum il-Kummissjoni, flimkien mal-partijiet ikkonċernati tal-industrija, nediet uffiċjalment il-Kodiċi ta' Kondotta tal-UE dwar in-Negozju Responsabbli tal-Ikel u l-Prattiki ta' Kummerċjalizzazzjoni, riżultat ieħor taħt l-Istrateġija tal-Kummissjoni “Mill-Għalqa sal-Platt”. Dan il-Kodiċi huwa parti essenzjali mill-isforzi tal-UE biex jiżdiedu d-disponibbiltà u l-affordabbiltà tal-għażliet tal-ikel tajjeb għas-saħħa u sostenibbli li jgħinu biex titnaqqas l-impronta ambjentali ġenerali tagħna. Dan ġie żviluppat ma' assoċjazzjonijiet u kumpaniji tal-UE, bl-involviment attiv u l-kontribut minn partijiet ikkonċernati oħra, inklużi organizzazzjonijiet internazzjonali, NGOs, trade unions u assoċjazzjonijiet tal-kummerċ, u flimkien mas-servizzi tal-Kummissjoni Ewropea. L-assoċjazzjonijiet u l-kumpaniji fis-settur tal-ikel li jiffirmaw il-kodiċi jimpenjaw ruħhom li jaċċelleraw il-kontribut tagħhom għal tranżizzjoni sostenibbli. Bil-wegħdiet tagħhom, huma japprovaw l-objettivi stabbiliti fil-Kodiċi u jinkoraġġixxu kumpaniji simili biex jipparteċipaw ukoll. Fl-iskema hemm inklużi żewġ livelli ta' impenn: Dakinhar tat-tnedija tal-Kodiċi, 65 firmatarju (26 produttur tal-ikel, 14-il bejjiegħ tal-ikel bl-imnut, wieħed mis-settur tas-servizzi tal-ikel, 24 assoċjazzjoni) se jsiru l-ewwel kumpaniji u assoċjazzjonijiet pijunieri (ħolqa għal-lista sħiħa tal-firmatarji). Aktar assoċjazzjonijiet u kumpaniji tal-UE fis-settur tal-ikel huma mistiedna jissieħbu fil-Kodiċi ta' Kondotta li huwa perċepit bħala soluzzjoni deċiżiva. L-approċċ ta' djalogu bejn diversi partijiet ikkonċernati jista' jservi ta' mudell għat-trasformazzjoni globali. Il-Kodiċi jimmarka l-bidu ta' proċess dinamiku. Il-governanza tal-Kodiċi tistabbilixxi l-għodod għall-kollaborazzjoni fost l-atturi kollha kkonċernati sabiex jiġu ġġenerati impenji, sħubiji ġodda u aktar ambizzjużi, u jiġu stimulati l-interazzjoni u l-iskambju. Il-Kummissjoni beħsiebha tippreżenta l-Kodiċi fis-Summit dwar is-Sistemi tal-Ikel tan-Nazzjonijiet Uniti aktar tard din is-sena. Il-Membri tal-Kulleġġ qalu: Il-Viċi President Eżekuttiv Timmermans qal: “Jeħtieġ li nagħmlu s-sistema tal-ikel tagħna sostenibbli u jeħtieġ li nagħmlu dan dalwaqt. Irridu nnaqqsu l-emissjonijiet tal-gassijiet serra u nwaqqfu t-telf tal-bijodiversità relatat mal-produzzjoni tal-ikel, u nsawru sistema tal-ikel li tagħmilha aktar faċli biex nagħżlu dieta tajba għas-saħħa u sostenibbli. L-indirizzar ta' dawn l-isfidi ambjentali, tas-saħħa u soċjali fis-sistema alimentari tagħna jirrikjedi kooperazzjoni tul il-katina alimentari kollha u l-ambizzjonijiet tal-partijiet ikkonċernati li diġà ffirmaw il-Kodiċi ta' Kondotta tal-UE jagħtuni l-kuraġġ.” Stella Kyriakides, il-Kummissarju għas-Saħħa u s-Sikurezza Alimentari, stqarret: “Illum qed nimmarkaw wieħed mill-ewwel riżultati tal-ħidma tagħna taħt l-Istrateġija “Mill-Għalqa sal-Platt” lejn sistema tal-ikel tajba għas-saħħa u li ma tagħmilx ħsara lill-ambjent. Il-kooperazzjoni mill-qrib bejn l-atturi kollha hija essenzjali biex tinkiseb tranżizzjoni b'suċċess għal sistemi tal-ikel sostenibbli. Il-Kodiċi ta' Kondotta tal-UE se jiffaċilita din il-kooperazzjoni, filwaqt li jibni fuq l-impenji li l-industrija tal-ikel ħadet diġà u jinkoraġġixxi azzjoni aktar ambizzjuża. L-industrija Ewropea tal-ikel diġà hija magħrufa għall-kwalità u s-sikurezza tal-prodotti tagħha. Issa għandu jsir ukoll l-istandard globali għas-sostenibbiltà.” Thierry Breton, il-Kummissarju għas-Suq Intern, qal: “Il-Kodiċi ta' Kondotta tal-UE dwar il-prattiki responsabbli fin-negozju u l-kummerċjalizzazzjoni tal-ikel huwa pass konsiderevoli 'l quddiem tal-ekosistema agroalimentari. Kull impenn volontarju jgħodd biex tinkiseb it-tranżizzjoni sostenibbli tas-sistemi tal-ikel tagħna, filwaqt li tiżdied ir-reżiljenza tagħhom. Il-Kummissjoni hija impenjata li timmobilizza l-istrumenti ta' appoġġ tagħha, b'mod partikolari għall-SMEs, li huma s-sinsla tal-ekosistema agroalimentari, filwaqt li qed nibdew dan il-vjaġġ ambizzjuż.” Virginijus Sinkevičius, il-Kummissarju għall-Ambjent, l-Oċeani u s-Sajd, qal: “Il-kumpaniji tal-ikel li jħarsu lejn il-futur jafu li ħamrija u ekosistemi b'saħħithom huma essenzjali għar-reżiljenza tas-sistemi tal-ikel tagħna, u għan-negozju tagħhom. Is-sistemi tal-ikel sostenibbli huma kruċjali wkoll biex nilħqu l-għanijiet klimatiċi u ambjentali tagħna, bħat-tqegħid tal-bijodiversità Ewropea u globali fit-triq lejn l-irkupru. Għalhekk kuntent li permezz ta' dan il-Kodiċi, l-industrija tal-ikel qed tieħu pass deċiżiv lejn futur sostenibbli għan-negozju tagħha u għall-pjaneta tagħna.” Sfond Fis-26 ta' Jannar 2021, il-Kummissjoni ffaċilitat diskussjonijiet fost varjetà wiesgħa ta' partijiet ikkonċernati fis-settur tal-ikel biex tfassal Kodiċi ta' Kondotta tal-UE dwar prattiki tan-negozju u ta' kummerċjalizzazzjoni responsabbli bħala waħda mill-ewwel inizjattivi li għandhom jitwettqu taħt l-Istrateġija “Mill-Għalqa sal-Platt”. L-Istrateġija “Mill-Għalqa sal-Platt” hija fil-qalba tal-Patt Ekoloġiku Ewropew. Tistabbilixxi viżjoni strateġika fit-tul biex tittrasforma l-mod kif nipproduċu, nqassmu u nikkunsmaw l-ikel. Il-Kodiċi jkopri l-aspetti ewlenin kollha tas-sostenibbiltà tas-sistemi tal-ikel u jirrifletti l-għanijiet u l-ambizzjonijiet tal-Istrateġija “Mill-Għalqa sal-Platt” u tal-Patt Ekoloġiku Ewropew. Il-Kummissjoni tmexxi diversi inizjattivi volontarji fis-seħħ jew ippjanati biex tappoġġa t-tranżizzjoni ekoloġika, bil-għan li tiżgura li l-prodotti sostenibbli jkunu disponibbli għall-konsumaturi fis-suq tal-UE u li l-konsumaturi jkollhom informazzjoni aħjar biex ikunu jistgħu jagħmlu għażliet infurmati. Filwaqt li jitqies ir-rwol ewlieni li jaqdu l-atturi fil-qalba tal-katina alimentari — il-manifatturi tal-ikel, il-bejgħ bl-imnut tal-ikel, is-servizz tal-ikel — kemm upstream kif ukoll downstream, huwa essenzjali li l-proposti leġiżlattivi jiġu kkomplementati b'inizjattivi volontarji u mhux regolatorji indirizzati lill-pijunieri fl-industrija li huma ħerqana li jappoġġaw it-tranżizzjoni ekoloġika. Kif stabbilit fl-Istrateġija “Mill-Għalqa sal-Platt”, il-Kummissjoni se timmonitorja l-impenji u tikkunsidra miżuri leġiżlattivi jekk il-progress ma jkunx biżżejjed. Inizjattivi mhux regolatorji oħra jinkludu: L-Inizjattiva dwar Wegħda ta' Konsum Ekoloġiku | Kummissjoni Ewropea (europa.eu) Il-Pjan ta' Azzjoni għal Tniġġis Żero Il-Forum tal-Konsumaturi għas-Sostenibbiltà (li issa ġie inkluż fil-Pjan ta' Azzjoni għal Ekonomija Ċirkolari) Il-Koalizzjoni Diġitali Ekoloġika tal-UE Il-Patt tal-UE għal Ċentri tad-Data Newtrali għall-Klima Għal aktar informazzjoni Mistoqsijiet u Tweġibiet Patt Ekoloġiku Ewropew Mill-Għalqa sal-Platt